Midtbyen skal vokse ud ad Skanderborgvej. Kongsvang ligger først for. Her er der planer om et bykvarter omkring krydset ved Marselis Boulevard, der i dag er en slags midtbyens endestation. Arkitektfirma har lavet visionsplan for området.

Annonce

Det var her, sporvognslinje 2 havde endestation i gamle dage. Her lige efter Sønderport, hvor Marselis Boulevard krydser Skanderborgvej, stoppede ikke bare sporvognen men også byen. Og byen gør det sådan set stadig væk. Nu står den og tripper for at flytte sig endnu et stykke ud ad Skanderborgvej. Og det er sporvognens efterfølger, letbanen, der med et stoppested ved Kongsvang Station, er med til at trække i byen.

Annonce

Bygade og byliv

- Hvorfor stopper byen lige her? Det har vi gået og undret os over, siger Søren Leth, partner i Sleth Arkitekter. Den undren førte til idéen om at trække det tætte og bygadeagtige forløb inde fra Frederiks Allé et stykke videre ud på den anden side af Marselis Boulevard frem til Thyrasvej og skabe et nyt Sønderport omkring det trafikale knudepunkt. - Det handler om at tage fat i de lidt trætte og outdatede arealer, der ligger der i dag og trække karré-byen fra Frederiksbjerg videre herud. Og måske lave noget port-agtigt omkring krydset, siger Søren Leth og fortsætter: - Noget af det, det handler allermest om, er at skabe byliv i bred forstand. Liveability som det kaldes nu om dage. Det handler om, at det er rart at være i byrummene, at der er gode gårdrum - og at det hele er bundet godt sammen af stier og gader. At der er gode skoleveje for eksempel.

Annonce

Kongsvang Knudepunkt

Søren Leth har arbejdet sammen med nogle af grundejerne og med mulige investorer - og været i dialog med kommunen - inden Sleth Arkitekter lavede en visionsplan for området. Sønderport - Kongsvang Knudepunkt hedder planen. Den omfatter det gamle erhvervsområde langs Skanderborgvej og Marselis Boulevard, et mindre område på den modsatte side af Skanderborgvej, den ubebyggede grund først for på Marselis Boulevard, hvor der tidligere har ligget en ridehal, og endelig arealet lige foran Sønderport, hvor der i dag ligger en Circle K-tankstation. - Skanderborgvej er i dag et vacuum. Det er en stor vej uden særlig meget beboelse omkring, og ikke noget man forbinder med indre by. Vores interesse er fortætning langs Skanderborgvej med en randbebyggelse, der trapper ned og tilpasser sig de eksisterende villakvarterer bagved, siger Søren Leth og fortsætter: - Det vil få byen til at hænge bedre sammen. Hægte Kongsvang på byen, så man begynder at tale om Kongsvang som by.

Annonce

Bolig og erhverv

Søren Leth skønner, at der - alt efter tætheden - kan bygges mellem 60.000 og 100.000 etagekvadratmeter i området i en blanding af boliger og erhverv. Krydset ved Marselis Boulevard er et af de steder, hvor kommunens højhuspolitik åbner for, at der måske kan bygges i højden, og der har tidligere være løse planer om et højt hus på Marselis Boulevard lige efter Teknologisk Institut. Højere bymæssig bebyggelse indgår også som muligheder i Sleth Arkitekters visionsplan.

Annonce

Kaffe på tanken

En af dem, arkitekten har diskuteret visionen med, er formanden for byrådets tekniske udvalg, Camilla Fabricius (S), der bor et stenkast eller to længere ude ad Skanderborgvej i bunden af Chr. X's Vej. Selv bor han lige inde bag Teknologisk Institut. En dag havde de to aftalt at mødes over en kop kaffe et sted i deres hood for at snakke om planen. Camilla Fabricius foreslog Street Coffee i Jægergårdsgade, mens Søren Leth holdt fast i, at de skulle drikke kaffen på hjemmebane. Så var der to muligheder: Statoil eller Shell. Og der var sat en tyk streg under, at området i dag har indfaldsvejens og ikke den tætte bys karakter.

Annonce

Kønt er det ikke

Da vi står med trafikken på Skanderborgvej til den ene side og Europcar, Fitness World og resten af det gamle erhvervsområde til den anden, er Camilla Fabricius da også ret klar i mælet. - Det er jo ikke by det her. Ikke et ondt ord om Herning - men det ligner jo, når man kører ind til Herning. Og kønt er det ikke, siger hun og fortsætter: - Jeg håber, der bliver taget godt imod planen om fortætning langs Skanderborgvej, så den også kommer med i kommuneplanen. Så vil der kunne komme gang i noget på det her sted nogenlunde hurtigt - i løbet af tre-fire år.

Det er her omkring krydset Skanderborgvej/Marselis Boulevard lægger op til et omfattende nybyggeri, der er plottet ind på fotoet. Intentionen er et bykvarter med midtbypræg og gadeliv, der binder Kongsvang sammen med bymidten. Illustration: Sleth Arkitekter

Annonce

Tunnel og vejbredde

Hun understreger, at det er vigtigt for udviklingen af området, at Marselis Tunnelen bliver bygget til at tage al trafikken til og fra havnen. - Og den kommer, forsikrer hun. Letbanens tredje etape er planlagt til at køre her på Skanderborgvej fra Midtbyen og ud til Viby Torv på sin vej mod Hasselager. - Måske kunne man allerede nu lave busbaner som en forløber for letbanen, siger Camilla Fabricius og filosoferer over, om man her måske også kan indsnævre den meget brede Skanderborgvej til en mere byagtig bredde.

Annonce

Dialog-kaffe